Broj: 711-I-252-P-22-22/23-09-19

Zagreb, 03. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI/21), **u predmetu obveznika** **Ivice Butorca, OIB:………………** **člana Uprave trgovačkog društva Brijuni Rivijera d.o.o.,**  pokrenutom temeljem neanonimne prijave, na 202. sjednici održanoj 03. veljače 2022., donosi sljedeću:

**ODLUKU**

1. **Istovremenim obnašanjem dužnosti člana Uprave trgovačkog društva Brijuni Rivijera d.o.o. i obavljanjem funkcije predsjednika Upravnog vijeća Centra za socijalnu skrb Rovinj u razdoblju od 23. lipnja 2021.g. do 24. prosinca 2021.g., obveznik Ivica Butorac, član Uprave trgovačkog društva Brijuni Rivijera d.o.o., povrijedio je odredbu članka 14. stavka 1. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), a u odnosnu na istu okolnost u razdoblju od 25. prosinca 2021.g. do 14. siječnja 2022.g. povrijedio je odredbu članka 18. stavka 1. ZSSI/21.**
2. **Za povredu ZSSI-a, opisanu pod točkom I. ove izreke, obvezniku Ivici Butorcu izriče se opomena.**
3. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je na stručnom radnom sastanku Povjerenstva održanom dana 25. listopada 2022.g. Zaključkom broj: 711-I-2192-Pp-22/22-04-19 temeljem neanonimne prijave pokrenulo postupak za utvrđivanje povreda odredaba ZSSI-a protiv obveznika Ivice Butorca, člana Uprave trgovačkog društva Brijuni Rivijera d.o.o.Obveznik je istim Zaključkom pozvan dostaviti Povjerenstvu svoje očitovanje u roku od 15 dana od njegove dostave.

Obveznik se u roku utvrđenom navedenim Zaključkom očitovao podneskom koji je u Povjerenstvu zaprimljen 29. studenog 2022. pod brojem: 711-U-9006-Pp-22/22-05-4.

U svom očitovanju obveznik navodi kako je imenovan na dužnost člana Uprave trgovačkog društva Brijuni Rivijera d.o.o. u lipnju 2021.g. te da je tijekom rujna iste godine telefonskim putem obavijestio nadležne službe Ministarstva o potrebi reguliranja njegovog statusa predsjednika Upravnog vijeća Centra za socijalnu skrb Rovinj. Obveznik ističe kako se njegov status rješavao sporo te da je upoznat sa činjenicom da Ministarstvo ima poteškoća s pronalaženjem novih članova sa područja Rovinja, budući da su u trenutnom sazivu svi članovi bili s područja Pule ta da je uz njega još jedna članica tražila razrješenje. Obveznik ističe kako je čekajući da se situacija razriješi nastavio obavljati svoje dužnosti člana Upravnog vijeća te je u siječnju dobio odluku Ministarstva KLASA: 550-06/22-07/2, URBROJ: 524-08-04/1-22-2 kojom se razrješava dužnosti, te se za članove imenuju zaposlenici Ministarstva s prebivalištem u Zagrebu. Obveznik uz očitovanje dostavlja i presliku navedene Odluke.

Člankom 3. stavkom 1. podstavkom 39. ZSSI/21-a propisano da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici ZSSI/21-a.

Povjerenstvo ističe kako je odredbama ranijeg ZSSI/11-a člankom 3. stavkom 1. podstavkom 37. bilo propisano kako su predsjednici i članovi uprava trgovačkih društava u većinskom državnom vlasništvu dužnosnici u smislu tog Zakona.

S obzirom da u trgovačkom društvu Brijuni Rivijera d.o.o. za hotelijerstvo, poslovno savjetovanje i upravljačke djelatnosti udio Republike Hrvatske u temeljnom kapitalu iznosi 67%, a udio Istarske Županije 33%, isto je trgovačko društvo u kojem Republika Hrvatska ima većinski udio.

Uvidom u registar dužnosnika koje ustrojava i vodi Povjerenstvo, utvrđeno je da Ivica Butorac obnaša dužnost člana Uprave trgovačkog društva Brijuni Rivijera d.o.o. od 23. lipnja 2021.g. slijedom čega je isti od navedenog dana bio dužnosnik i u smislu odredbi ZSSI/11-a, te je to nastavio biti i nakon stupanja na snagu ZSSI/21-a dana 25. prosinca 2021.

Člankom 32. stavkom 1. podstavkom 1. ZSSI/21-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

U Povjerenstvu je 13. siječnja 2022. pod brojem 711-U-398-Pp-22/22-01-4 zaprimljena neanonimna prijava moguće povrede odredbe ZSSI/11-a podnesena protiv obveznika Ivice Butorca, člana Uprave trgovačkog društva Brijuni Rivijera d.o.o.

U prijavi se postavlja upit može li Ivica Butorac kao županijski vijećnik u Skupštini i direktor tvrtke Brijuni Rivijera d.o.o. ujedno biti i predsjednik Upravnog vijeća Instituta za poljoprivredu i turizam u Poreču kao i predsjednik Upravnog vijeća Centra za socijalnu skrb Rovinj.

Povjerenstvo ističe kako je dana 01. veljače 2022.g., povodom zatraženog mišljenja obveznika, otvorilo predmet Pp-58/22 u sklopu kojega je isto utvrđivalo dopuštenost istovremenog obnašanja dužnosti člana Uprave trgovačkog društva Brijuni Rivijera d.o.o. i člana Županijske skupštine Istarske županije, kao i člana Upravnog vijeća Instituta za poljoprivredu i turizam u Poreču.

Slijedom navedenog, u ovom predmetu Povjerenstvo ispituje samo dopuštenost obnašanja dužnosti člana Uprave trgovačkog društva Brijuni Rivijera d.o.o. i funkcije predsjednika Upravnog vijeća Centra za socijalnu skrb Rovinj.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama ZSSI/11-a.

S obzirom na navedenu zakonsku odredbu, te da je u ovome predmetu prijava zaprimljena i spis formiran nakon stupanja ZSSI/21-a na snagu, odnosno nakon 25. prosinca 2021., postupak će se do 24. prosinca 2021. voditi sukladno odredbama ZSSI/21-a primjenom mjerodavne odredbe ZSSI/11-a koji je bio na snazi u trenutku kada su nastale činjenice i okolnosti koje su predmet raspravljanja i odlučivanje u ovom predmetu, dok će se o ostalom dijelu od 25. prosinca 2021. pa nadalje primijeniti relevantne odredbe ZSSI/21-a.

Člankom 14. stavkom 1. ZSSI/11 propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI/11 propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI/11 Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI/11, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Također odredbom članka 18. ZSSI/21-a na identičan je način propisana zabrana istovremenog obnašanja dužnosti u smislu odredbi članka 3. ZSSI/21-a i upravljačkih funkcija u upravnim vijećima ustanova.

Povjerenstvo je od Centra za socijalnu skrb Rovinj zatražilo podatke je li Ivica Butorac predsjednik ili član Upravnog vijeća Centra za socijalnu skrb Rovinj, ako jest od kada te prima li za navedenu funkciju novčanu naknadu.

Centar za socijalnu skrb Rovinj odgovorio je dopisom KLASA: 010-02/22-01/5, URBROJ: 2171-09-01-01-22-2 od 01. ožujka 2022.g. navodeći da je Ivica Butorac imenovan predsjednikom Upravnog vijeća Centra u srpnju 2016.g., a da je na svoj zahtjev razriješen u siječnju 2022.g. Nadalje navodi se da je novčana naknada za predsjednika Upravnog vijeća do kraja 2018.g. iznosila 200,00 kn po sjednici, a od 2019.g. 300,00 kn po sjednici te da su se sjednice održavale redovito, četiri puta godišnje.

Uvidom u Statut Centra za socijalnu skrb Rovinj, Povjerenstvo je utvrdilo da je čl. 22. Statuta propisano kako Centrom upravlja Upravno vijeće u skladu s odredbama Zakona o ustanovama i Zakona o socijalnoj skrbi te da vijeće čini pet članova od kojih su tri predstavnika osnivača, jedan predstavnik Istarske županije i jedan predstavnik radnika Centra.

Uvidom u registar ustanova od posebnog interesa kojeg ustrojava i vodi Povjerenstvo isto je utvrdilo kako Centar za socijalnu skrb Rovinj nije ustanova od posebnog interesa za Republiku Hrvatsku kao niti za jedinicu lokalne ili područne (regionalne) samouprave.

Nakon zaprimanja očitovanja obveznika Povjerenstvo je od Ministarstva rada, mirovinskog sustava, obitelji i socijalne politike zatražilo podatak je li obveznik Ivica Butorac i kada zatražio razrješenje članstva u Upravnom vijeću Centra za socijalnu skrb Rovinj. Isto tako, zatražena je i dostava pisanog zahtjeva za razrješenjem ukoliko isti postoji.

Ministarstvo je odgovorilo na traženje Povjerenstva navodeći kako je obveznik Ivica Butorac razriješen članstva u Upravnom vijeću Centra za socijalnu skrb Rovinj-Centro di Assistenza Sociale Rovigno Odlukom Ministarstva KLASA: 550-06/22-07/2, URBROJ: 524-08-04/1-22-2 od 14. siječnja 2022.g. s istim danom i s ostala dva člana Upravnog vijeća bez posebnog pisanog zahtjeva za razrješenjem.

Obveznik ne može za vrijeme obnašanja javne dužnosti obavljati funkciju člana upravnog vijeća ustanove koja nije proglašena pravnom osobom od posebnog interesa za Republiku Hrvatsku, odnosno za jedinicu lokalne ili područne (regionalne) samouprave, jer je to u razdoblju do 24. prosinca 2021. suprotno odredbi članka 14. stavka 1. ZSSI/11-a, a od tog dana suprotno odredbi članka 18. stavka 1. ZSSI/21-a.

Povjerenstvo ističe kako je u konkretnom slučaju datum donošenja Odluke o razrješenju odnosno 14. siječnja 2022.g. datum do kojeg je, kako i sam obveznik ističe u svojem očitovanju, obveznik faktički obavljao funkciju člana Upravnog vijeća Centar za socijalnu skrb Rovinj uz istovrmeno obnašanje dužnosti člana Uprave trgovačkog društva Brijuni Rivijera d.o.o. čime je u razdoblju od 23. lipnja 2021.g. do 24. prosinca 2021.g. počinio povredu odredbe članka 14. stavka 1. ZSSI/11-a, dok je u razdoblju od 25. prosinca 2021.g. do 14. siječnja 2022.g. počinio povredu članka 18. stavka 1. ZSSI/21-a.

Slijedom navedenog, Povjerenstvo je donijelo Odluku kao u točki I. izreke.

Nadalje, člankom 48. stavkom 1. ZSSI/21-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako se prilikom određivanja vrste sankcije isto prvenstveno vodilo trajanjem povrede odnosno činjenicom da je obveznik u povredi bio manje od godine dana. Isto tako, Povjerenstvo poklanja vjeru obvezniku kada isti tvrdi da je telefonskim putem pokušao zatražiti razrješenje još u rujnu 2021.g. budući da je time ukazao na činjenicu da je aktivno pokušao skratiti vrijeme povrede u kojoj se nalazio.

Slijedom navedenog, Povjerenstvo je donijelo Odluku kao u točki II. izreke.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva nije dopuštena žalba ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivica Butorac, osobnom dostavom
2. Na znanje podnositelju prijave, putem e-maila

3. Objava na mrežnim stranicama Povjerenstva nakon uredne dostave obvezniku

4. Pismohrana